Vatnajökulsþjóðgarður var í dag stækkaður um það sem nemur 0,5 prósent af stærð Íslands . 560 ferkílómetrar af náttúruperlum , svo sem Herðubreið — drottning íslenskra fjalla , eru þar með komnir undir vernd þjóðgarðsins . Svæðið sem er nú hluti af þjóðgarðinum hefur tilheyrt Herðubreiðarfriðlandi frá árinu 1974 . Guðmundur Ingi Guðbrandsson umhverfisráðherra undirritaði reglugerð í dag sem fellur svæðið inn í þjóðgarðinn . Stækkunin er að hluta til vegna umsóknar yfirvalda um tilnefningu Vatnajökulsþjóðgarðs á heimsminjaskrá UNESCO og mun niðurstaða nefndarinnar um umsóknina liggja fyrir þann 5. júlí næstkomandi . Drottningin fær þann sess sem hún á skilið Í samtali við Fréttablaðið segir Guðmundur Ingi að stækkunin endurspegli vel þá fjölbreytni sem hálendið norðan Vatnajökul hefur upp á að bjóða . „ Þetta er gríðarlega fallegt og fjölbreytt svæði . Herðubreið , sem er drottning íslenskra fjalla , er færð undir þjóðgarðinn sem gefur henni þann sess sem hún á skilið , “ segir Guðmundur . Eins nefnir hann að lindasvæði eins og Herðubreiðarlindir og ósnortin víðátta hálendisins sé nú undir þjóðgarðinum . Fjölmennt og góðmennt var við athöfnina í dag . Undirritun reglugerðarinnar fór fram við Hellubreiðarlindir í dag . Mynd / UAR Ásamt því að stækka þjóðgarðinn segir Guðmundur að fjármagni verði varið í aukna landvörslu ásamt því að bæta merkingar og gönguleiðir á svæðinu . Guðmundur segir að til þess sé horft að nýta aukið fjármagn sem varið hefur verið til náttúruverndar . „ Við höfum verið með það á fjármálaáætlun að auka fjármagn til náttúruverndar og auka fjármagn til landvörslu . „ Fyrir hverja krónu sem fer í náttúruvernd eru 23 krónur sem skila sér aftur til samfélagsins . “ Það þarf að bæta þessi innviði sem þurfa til að mæta aukinni umferð ferðamanna , “ segir Guðmundur , og nefnir sem dæmi að bæta þurfi aðgengi að salernisaðstöðu á fjölsóttum ferðamannastöðum . Hann segir að það fylgi ferðamönnum aukið álag á náttúruminjar og að það sé mikilvægt að bregðast við og stýra umferð . Guðmundur Ingi og Sigríður Auður Arnardóttir , ráðuneytisstjóri í umhverfis - og auðlindarráðuneytinu , undirskrifa reglugerð um stækkun Vatnajökulsþjóðgarðs . Mynd / UAR Stefnt að friðlýsingarátaki Aðspurður hvort að stefnt sé að frekari friðlýsingum segir hann að svo sé . „ Við erum að vinna í því að stofna þjóðgarð á miðhálendinu og það er sérstök nefnd þingmanna og sveitarstjórnarfólks að vinna að því . Það er hluti af því átaki að auka friðlýsingar að stækka þjóðgarðana okkar , auk þess að friðlýsa minjum á grundvelli rammaáætlunar og svokallaðra náttúruverndaráætlana , “ segir Guðmundur og bætir við að hann vonast til að sjá fleiri friðlýsingar í ár og komandi árum . Guðmundur Ingi ásamt landvörðum á svæðinu . Mynd / UAR Hann segir að átaki í friðlýsingum fylgi fjármagn í náttúruvernd . Nefnir hann rannsókn sem gerð var að hans ósk um efnahagsleg áhrif friðlýsingar . „ Meginniðurstaða hennar var að fyrir hverja krónu sem fer í náttúruvernd eru 23 krónur sem skila sér aftur til samfélagsins . Þetta skilar sér vegna þess að ferðamenn sækjast í þetta og að aðstaða byggist upp í kringum þetta . Gott dæmi er t.d. Snæfellsjökulsþjóðgarður . “ Næst á dagskrá segir Guðmundur að séu vatnsföll sem mörkuð voru til friðlýsingar með rammaáætlun . Þess fyrir utan nefnir hann Þjórsárdal og Reykjadal í Ölfusi og bætir við að einbeiting sé á þau svæði þar sem umferð ferðamanna er í hæsta lagi .